Bilen var klar, og der var udført reparationer for ca. 11.000 kroner, da Jens Kallehave på sin arbejdsplads på et autoværksted i Humlebæk pludselig blev overfaldet.

Det viste sig, at bilens ejer med tilhørende venner ikke havde tænkt sig at betale regningen, og derfor skubbede de Jens Kallehave omkuld, tog bilen og kørte deres vej.

Da Jens Kallehave igen kom på benene ringede han straks til Nordsjællands Politi, men her mente de ifølge Jens Kallehave ikke, at der var tale om en sag, hvor det var nødvendigt med akut hjælp fra politiet.

Derfor dukkede de aldrig op.

Tal fra Rigspolitiet viser, at politiet i Nordsjælland og på Københavns Vestegn er blevet over 30 procent langsommere til at rykke ud i 2016 i forhold til 2014.

Nordsjællands Politi er i dag tre minutter langsommere om at rykke ud, mens Københavns Vestegns Politi bruger halvandet minut mere end for to år siden.

En tendens, som Jens Kallehave mener kan have medvirket til, at han ikke fik besøg at politiet, efter han var blevet overfaldet.

Frustration og afmagt

- Man bliver frustreret over, at der ikke sker noget, for man føler sig forurettet, men man kan ikke gøre noget, og det er jo en forfærdelig situation at stå i, siger han.

For Jens Kallehave er det især følelsen af afmagt og frustrationen over ikke at blive hørt af politiet, der har fyldt meget. Da gerningsmændene var forsvundet med bilen forsøgte han at forklare politiet, hvad der var sket.

- Jeg mener, at jeg gjorde, hvad jeg kunne for at forklare politiet, hvad der var sket, men det kom der desværre intet ud af, siger han.

Halvanden måneds ventetid

Fra det tidspunkt, hvor Jens Kallehave ringede til politiet og til han fik en betjent at se, gik der lang tid.

Hos politiet mente de ifølge Jens Kallehave ikke, at der var tale om et røveri eller et decideret overfald, men derimod et civilt søgsmål.

Derfor gik der næsten halvanden måned, inden han fik egentlig kontakt med politiet.

Dog mener Jens Kallehave ikke, at problemet alene ligger hos politiet. Han peger på, at det er politikerne, der skal sørge for, at politiet har mandskab nok til at tage sig af henvendelser fra borgerne.